এটি বড় রকমের এক চারিত্রিক অবক্ষয়। বিপদের আরো কারণ, এমন ঘটনা বার বার ঘটলেও দেশের সরকার ও বুদ্ধিজীবীগণ এ চারিত্রিক অবক্ষয় রোধে কোন পথ দেখাতে পারছেন না। শেখ হাসিনা যখন প্রথমবার ক্ষমতায় আসেন তখন এই বাংলাদেশেই ধর্ষণে সেঞ্চুরী পালনের উৎসব হয়েছিল। সেটিও কোন বিচ্ছিন্ন দ্বীপে নয়, বরং জাহাঙ্গির নগর বিশ্ববিদ্যালয়ের ন্যায় একটি সর্বো্চ্চ শিক্ষা প্রতিষ্ঠানে। ধর্ষণ বিশ্বের প্রতিদেশেই অপরাধ। অপরাধীকে সবদেশেই কারাগারে যেতে হয়। কিন্তু বাংলাদেশে সেটি হয়নি। বার বার অপরাধ ঘটানোর পরও সে জঘন্য অপরাধীকে একদিনের জন্যও কারাগারে যেতে হয়নি, বরং তা নিয়ে উৎসব হয়েছে। ইতিহাসে সেটিও ছিল রেকর্ড। উঁইপোকা জানে কখন গর্ত ছেড়ে ডানা মেলে উড়তে হয়। তেমনি অপরাধীরা জানে কখন অপরাধকর্ম নিয়ে উৎসব করা যায়। তাই হাসিনার দ্বিতীয়বার ক্ষমতায় আসাতে আবার নতুন রেকর্ড নির্মানের কাজ শুরু হয়েছে। দেশের অনেক বুদ্ধিজীবী ক্রমবর্ধমান নৈতিক অবক্ষয় নিয়ে সময় সময় পত্রিকায় লেখেন ও টিভিতে আলোচনা করেন। কিন্তু কি করে এ রোগ থেকে মুক্তি মিলবে সে সমাধান তাদের কাছে নেই। কারণরূপে তারা মূল্যবোধের অবক্ষয়ের কথা বলছেন। কিন্তু কি করে মূল্যবোধের সে অবক্ষয় রুখা যায় সে ঔষধ তাদের হাতে নেই। সমাধান রূপে অনেকে বলছেন শিক্ষা-বিস্তারের কথা। কিন্তু যারা সেদিন ব্যাভিচারে ঝাঁপিয়ে পড়লো তারা কি নিরক্ষর ছিল? বাংলাদেশে বিপুল সংখ্যক নিরক্ষর মানুষের বসবাস হাজারো বছর ধরে। কিন্তু কোন কালেও কি এমন বর্বর ঘটনা নিরক্ষর মানুষের হাতে ঘটেছে? তারা বলেন, সংস্কৃতি-মনস্কতার কথা। অথচ এ ঘটনাটি ঘটেছে কোন বেদের পল্লিতে নয়, কোন বুঁনো বা সাঁওতাল পাড়াতেও নয়, বরং যে নাচ-গান সমৃদ্ধ সংস্কৃতির কথাটি তারা বলেন তারই এক বিশাল সমাবেশে।